Dodetal styg ná N1-ongeluk(Foto: ER24) Die dodetal van die busongeluk wat Maandagmiddag op die N1 buite Louis Trichardt in Limpopo plaasgevind het, het tot 13 gestyg. Matome Moremi-Taueatsoala, woordvoerder van die provinsiale departement van vervoer, sê minstens nog 13 mense is in die ongeluk beseer. Maroela Media het vroeër berig die ongeluk het op die N1-noord gebeur toe die busbestuurder vermoedelik beheer oor die voertuig verloor en die bus omgeslaan en op sy dak te lande gekom het. Volgens Moremi-Taueatsoala was die bus van Gauteng na Zimbabwe onderweg toe die ongeluk gebeur het. Al die oorledenes was Zimbabwiërs. Russel Meiring, woordvoerder van ER24, beweer vier van die oorledenes was kinders. Meiring sê 36 mense is in die ongeluk beseer en die beserings het van gering tot kritiek gewissel. Moremi-Taueatsoala sê daar is nog geen bewyse gevind oor die oorsaak van die ongeluk nie, maar die moontlikheid van roekelose bestuur kan nie uitgeskakel word nie. Makoma Makhurupetje, LUR vir vervoer en gemeenskapsveiligheid in Limpopo, het haar kommer uitgespreek oor die talle busongelukke wat die lewe van onskuldige mense eis. “Die bevoegdheid van langafstandbestuurders en padwaardigheid van hierdie voertuie is ook ŉ kwessie wat ons bekommer, aangesien dit nou die hoeveelste keer is dat passasiers van ŉ langafstandbus hul lewe verloor,” het Makhurupetje gesê. Sy het ŉ beroep op wetstoepassers gedoen om meer gereeld roetine-inspeksies van dié soort busse te doen en onpadwaardige voertuie van die pad te verwyder.